33. schôdza NR SR - 7.deň - B. popoludní
Dátum: 2025-04-03
Poslanec: Kosová, Ingrid (PS)
Druh vystúpenia: Vystúpenie v rozprave

127. Vážený pán podpredseda, vážené pani poslankyne, vážení páni poslanci, ja som presvedčená o tom, pán podpredseda, že ak poslanec alebo poslankyňa môže k prerokovanej veci podať pozmeňujúce návrhy alebo doplňujúce návrhy, tak potom musí mať aj právo sa k nim vyjadriť a majú právo sa k nim vyjadriť všetky poslanci a poslankyne Národnej rady Slovenskej republiky. Najmä ak tento pozmeňujúci návrh súvisí s návrhom vládneho zákona... (Prerušenie vystúpenia predsedajúcim.) Danko, Andrej, podpredseda NR SR No určite nie, takže sa držte témy. Vaše presvedčenie je málo na to v tejto sále, držte sa témy, dobre? Kosová, Ingrid, poslankyňa NR SR Dajte mi, prosím vás, nejaký dôkaz, kde sa to zakazuje, pretože ja mám za to, že by sme si to dokázali právne obhájiť. Každopádne dovoľte, aby som sa vyjadrila k tomu zákonu, ktorý tu je prerokovávaný. Som presvedčená o tom, že práve týmto zákonom vláda opäť len hasí požiar, ktorý si sama založila. Samozrejme, keďže nedokázala konsolidovať verejné financie tak, aby dôsledky neniesli aj samosprávy, tak teraz ich musí dofinancovávať. Preddavok na podielové dane v hodnote 150 mil. eur síce krátkodobo môže pomôcť mestám a obciam a dokonca aj krajom, no nerieši to základný problém, a to je systémové podfinancovanie samospráv, ktoré vláda svojimi rozhodnutiami ešte prehlbuje. Nielen v samosprávach, v každom sektore, všade, kde sa pozrieme, tu na Slovensku máme katastrofálne problémy. Podfinancovanosť, nedostatok kvalifikovanej sily, ktorá, samozrejme, radšej odchádza do zahraničia za vyššou životnou úrovňou a nevracia sa. Samozrejme, absencia inovácií, modernizácie, čo sa jasne odzrkadľuje na kvalite poskytovaných služieb, ale veď sa pozrime na stav kľúčových rezortov – zdravotníctvo, školstvo, veda, výskum, inovácie, vrátane fungovania samospráv, všetko je katastrofa. Slovensko sa prepadá na dno Európskej únie vo všetkých kľúčových ukazovateľoch, či už je to kúpyschopnosť, index globálnej konkurencieschopnosti, stave verejných financií. No a vláda? Namiesto podpory rastu ekonomiky len škrtí podnikateľské prostredie. Kým ostatné majú verejné výdavky niekde na úrovni 10 – 15 %, tak my na Slovensku ich máme dvojnásobné. Prečo? Na to je veľmi ľahká odpoveď, lebo vláda nevie riadiť štát a jediným riešením je, samozrejme, vyťahovanie peňazí od podnikateľského sektora a z peňaženiek obyvateľov. Lenže vláda berie peniaze na nesprávnom mieste, ľuďom a firmám, ktorí tvoria hodnoty. Uvedomme si už konečne, že bez silného podnikateľského prostredia a vyššej produktivity sa z tohto marazmu, z tejto katastrofy nikdy nedostaneme. Konsolidácia, ktorú vláda uvalila na obyvateľov, nie je reformou, je záťažou, ktorá Slovensko potápa, a k tomu všetkému od 1. apríla Ficova transakčná daň. Táto bola schválená naozaj rýchlosťou blesku, ako vždy bez odbornej prípravy. Tá nepresiahla úroveň priemerného príspevku na sociálnej sieti. A viete, čo je najhoršie? Že my sme sa nad tým už vlastne nepozastavili, pretože takéto schvaľovanie zákonov sa tu na Slovensku stalo normou. Metóda neodborného a chaotického prijímania zákonov, ktorá sa volá skrátené legislatívne konanie, a mimochodom aj tento zákon sa prejednáva v skrátenom legislatívnom konaní, sa dnes používa už tak často a s takou pravidelnosťou, že si normálne zaslúži mať samostatný televízny sitkom. Ale prečo by sme sa obťažovali analýzami, odbornými pripomienkami, diskusiami, keď máme 79 poslancov, ktorí poslušne odhlasujú všetko, len aby sa koalícia udržala ešte pár mesiacov. Výsledkom sú právne predpisy, ktoré by na právnických fakultách mohli byť vyučované ako ukážka toho, ako sa presne zákony nemajú pripravovať. No v našom legislatívnom prostredí ide skôr o zaužívaný štandard a, povedzme si, takmer na každom ministerstve. Ficova transakčná daň ešte neprešla ani celým legislatívnym procesom a už sa k nej hromadili desiatky pozmeňovaných návrhov a výnimiek... (Prerušenie vystúpenia predsedajúcim.) Danko, Andrej, podpredseda NR SR Takže, pani poslankyňa, podľa § 32 ods. 1 vás upozorňujem, že rokujeme o zákone č. 564/2004. Ak to ešte raz urobíte, od transakčnej dani odkloníte tému, odnímam vám slovo. Kosová, Ingrid, poslankyňa NR SR Okej a môžem hovoriť o skrátenom legislatívnom konaní? Dobre, vážení, tak vitajte v krajine, kde zákony vznikajú na kolene, následky pociťujeme všetci a ešte k tomu sú nám zatvárané ústa. (Potlesk.) Viete, kto si celú konsolidáciu a tieto vaše opatrenia, milá vláda, odnesie? Bežní občania. Kto asi zaplatí tie zvýšené ceny za produkty a služby? Bežní občania. A vy viete veľmi dobre, že ten rast cien bude mať negatívny vplyv... prosím, rušíte ma, mohli by ste sa ukľudniť? Nie, páni vzadu, ja ich počujem, takže je to dosť rušivý element. Takže tie ceny, ktoré ste tými vašimi opatreniami zvýšili, vážení páni... (Presušenie vystúpenia predsedajúcim.) Danko, Andrej, podpredseda NR SR Vy rozumiete téme, pani poslankyňa? Kosová, Ingrid, poslankyňa NR SR Ja veľmi dobre rozumiem téme, pretože tie zvýšené ceny... (Hovorené súbežne s predsedajúcim.) Danko, Andrej, podpredseda NR SR Nie, ja mám pocit, že vám to niekto napísal a že sa nedržíte témy. Kosová, Ingrid, poslankyňa NR SR ... budú musieť tie samosprávy zohľadniť. A komu zvýšia? Kto to zaplatí, tie ceny vyššie, pán podpredseda? Bežní občania. A samosprávy, samozrejme, tiež. Danko, Andrej, podpredseda NR SR Píšte to lepšie, pani poslankyňa. Kosová, Ingrid, poslankyňa NR SR Kto by mi to mal napísať, pán predseda? Keby ste mi napísali vy tento príspevok, tak je úplne o niečom inom a ja by som ho nemohla teda prečítať, lebo by som sa určite za to hanbila. To, čo môžeme na Slovensku očakávať všetkými týmito opatreniami, je, samozrejme, v konečnom dôsledku aj nezáujem investorov o Slovensko. Krajina, ktorá prijíma nesystémovo zákony... (Prerušenie vystúpenia predsedajúcim.)